Vra die veearts: Duur hondekos kou die begroting - Voertaal
Marianne Lomberg Mens en dier 2022-01-10
Ons twee honde is al vandat hulle babas was, op Eukenuba. Hulle is beide agt jaar oud, baie gesond en sterk, wat ek beslis toeskryf aan dié soort kos.
Ongelukkig is my man op vroeë pensioen geplaas en kan ons nie meer die kos bekostig nie. Ons is radeloos omdat ons nie seker is van 'n goedkoper opsie wat darem steeds die nodige voeding sal gee sonder nagemaakte kleurstowwe en produkte wat skadelik mag wees nie.
Ek sal dit waardeer indien u 'n aanbeveling kan maak asseblief.
Ek is so jammer om te hoor dat dinge finansieel knap is, en baie dankie dat julle so hard dink aan julle hondekinders, selfs op hierdie moeilike tye. Eukanuba is baie goeie kos, en hoewel dit dalk 'n paar probeerslae sal vat om by die beste alternatief uit te kom, dink ek julle sal wel iets kry wat plaaslik vervaardig word en as gevolg daarvan minder vervoerkoste dra en dus soortgelyke voedingswaarde teen 'n billiker prys kan bied.
Daar is 'n heel paar goeie plaaslike handelsmerke, maar een wat ek persoonlik goed ken, is Nutribyte: https://www.nutribyte.co.za.
Net soos Eukanuba, is Nutribyte deur 'n veearts geformuleer, maar dit word hier in Suid-Afrika gemaak uit plaaslike bestanddele, en hulle het 'n lekker reeks om uit te kies sodat jy iets kan kry waarvan jou woefs hou. Skakel altyd die kos geleidelik oor deur die twee vir drie of vier dae met mekaar te meng. Na so 'n week of twee behoort jy te kan sien of jou hondjies gelukkig is met hulle nuwe kos.